ભારતીય શેરબજારમાં સતત ત્રીજા દિવસે નરમાઈ આગળ વધી હતી જેમાં સેન્સેક્સમાં 969 પોઇન્ટ નીકળી ગયા હતા. વૈશ્વિક શેરબજારોમાં સુધારો રહેવા છતાં તેજીવાળાને છેલ્લા બે સપ્તાહ દરમિયાન પડેલા મારને કારણે અને રોકાણકારોમાં સાવચેતીનો માહોલ રહેતાં પ્રોફિટ બુકિંગનો મૂડ વધુ હતો. જેને કારણે શેરોમાં પ્રારંભીક સુધારો ટક્યો નહોતો અને વૈશ્વિક શેરબજારોની ચાલ કરતાં વિરૂધ્ધ ટ્રેન્ડ રહ્યો હતો. અમેરિકા અને ચીન દ્વારા એકબીજાની પર ટેરિફ લાદવામાં આવી હોવા છતાં એશિયન અને યુરોપના શેરબજારમાં સુધારો જોવાયો હતો. રિઝર્વ બેન્કની દરમિયાનગીરીને કારણે ડોલર સામે રૂપિયો સાધારણ સુધર્યો હતો તેમજ ડોલર ઇન્ડેક્સમાં પણ ઘટાડો જોવાતાં તેની કરન્સી પર પોઝિટીવ અસર થઈ હતી. આમ છતાં આ સુધારો કેટલો ટકશે તે અંગે કોઇનામાં વિશ્વાસ જોવાતો નહોતો. એફઆઇઆઇની વેચવાલી અને ડીઆઇઆઇનો ટેકો ઘટતાં બજારની પ્રવાહિતાને અસર થઈ હતી.